CELEX: 62020TN0654
Language: sk
Date: 2020-10-27 00:00:00
Title: Vec T-654/20: Žaloba podaná 27. októbra 2020 – Silex/Komisia a EASME

18.1.2021   
            
            
               SK
            
            
               Úradný vestník Európskej únie
            
            
               C 19/59
            
         
      Žaloba podaná 27. októbra 2020 – Silex/Komisia a EASME
      (Vec T-654/20)
      (2021/C 19/63)
      Jazyk konania: maďarčina
      
         Účastníci konania
      
      
         Žalobkyňa: Silex Ipari Automatizálási Zrt. (Budapešť, Maďarsko) (v zastúpení: Á. Baratta, advokátka)
      
         Žalované: Európska komisia a Výkonná agentúra pre malé a stredné podniky (EASME)
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil oznámenie o dlhu, ktoré EASME vydala 18. augusta 2020, č. 3242009492 (ďalej len „oznámenie o dlhu“), v rozsahu v akom ukladá povinnosť zaplatiť sumu 55 454,44 eura,
               
            
                  —
               
               
                  zrušil list so spisovou značkou Ref. Ares(2020)4309529 z 18. augusta 2020 (ďalej len „list“), ktorý odoslala EASME s pripojeným oznámením o dlhu, v rozsahu v akom ukladá povinnosť vrátiť sumu 48 238,75 eura za uvoľnenie príspevku do záručného fondu,
               
            
                  —
               
               
                  zrušil list zaslaný spoločne s oznámením o dlhu, v rozsahu v akom konečná účtovná uzávierka uvádzaná v ňom kvalifikuje priame personálne náklady vo výške 210 423,11 eura, ako náklady na ktoré nemožno poskytnúť subvenciu,
               
            
                  —
               
               
                  zrušil list zaslaný spoločne s oznámením o dlhu, v rozsahu v akom konečná účtovná uzávierka uvádzaná v ňom kvalifikuje nepriame náklady vo výške 52 605,78 eura, ako náklady na ktoré nemožno poskytnúť subvenciu,
               
            
                  —
               
               
                  uložil EASME a Komisii povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza päť žalobných dôvodov.
      
                  1.
               
               
                  Prvý žalobný dôvod založený na porušení povinnosti odôvodnenia.
                  EASME porušila svoju povinnosť odôvodnenia tým, že právne neodôvodnila tvrdenia uvádzané v oznámení o dlhu a v sprievodnom liste.
               
            
                  2.
               
               
                  Druhý žalobný dôvod založený na porušení zásady riadnej správy vecí verejných.
                  EASME porušila zásadu riadnej správy vecí verejných tým, že:
                  
                              —
                           
                           
                              neodpovedala k meritu veci v súvislosti s technickými informáciami a návrhmi žalobkyne a neodpovedala ani na žiadosti žalobkyne o zmenu zmluvy.
                           
                        
                              —
                           
                           
                              nezabezpečila, aby v kritickej fáze projektu bol k dispozícii project officer.
                           
                        
                              —
                           
                           
                              porušila článok 40 nariadenia (EÚ) č. 1290/2013 (1), v súvislosti s využitím nezávislých expertov na ktoré odkazuje jeho odsek 2, ako aj s požiadavkami uvedenými v jeho odseku 3, týkajúcimi sa konfliktu záujmov nezávislých expertov.
                           
                        
            
                  3.
               
               
                  Tretí žalobný dôvod založený na zjavne nesprávnom posúdení.
                  EASME sa dopustila zjavne nesprávneho posúdenia, keď v referenčnom liste zaslanom spolu s oznámením o dlhu konštatovala, že projekt v zásade nespĺňal celkové technické a komerčné ciele z dôvodu nezohľadnenia skutočností a dôkazov pri tom, ako sa dospelo k takému posúdeniu.
               
            
                  4.
               
               
                  Štvrtý žalobný dôvod založený na porušení požiadavky proporcionality.
                  EASME porušila požiadavku proporcionality, keď za náklady, na ktoré nemožno poskytnúť subvenciu, považovala celkovo 263 028,89 eura z 804 020,75 eura, ktoré deklarovala žalobkyňa.
               
            
                  5.
               
               
                  Piaty žalobný dôvod založený na porušení požiadaviek dobrej finančnej správy a najmä požiadaviek hospodárnosti a efektívnosti.
               
            EASME nezohľadnila tvrdenia žalobkyne týkajúce sa vývoja potrieb trhu a s tým súvisiacej potreby zmeniť projekt.
      
         (1)  Nariadenie Európskeho parlamentu a Rady (EÚ) č. 1290/2013 z 11. decembra 2013 , ktorým sa ustanovujú pravidlá účasti na programe Horizont 2020 – rámcový program pre výskum a inováciu (2014 – 2020) a pravidlá jeho šírenia, a ktorým sa zrušuje nariadenie (ES) č. 1906/2006 (Ú. v. EÚ L 347, 2013, s. 81).